FI Euroopan unionin virallinen lehti C 125/27

Euroopan talous- ja sosiaalikomitean lausunto aiheesta ”Ehdotus Euroopan parlamentin ja neuvoston direktiiviksi tekijänoikeudesta digitaalisilla sisämarkkinoilla”

(COM(2016) 593 final – 2016/0280 (COD)),

”Ehdotus Euroopan parlamentin ja neuvoston asetukseksi lähetystoimintaa harjoittavien organisaatioiden tiettyihin verkkolähetyksiin ja televisio- ja radio-ohjelmien edelleenlähetyksiin sovellettavien tekijänoikeuden ja lähioikeuksien käyttämistä koskevien sääntöjen vahvistamisesta”

(COM(2016) 594 final – 2016/0284 (COD))

ja ”Ehdotus ”Euroopan parlamentin ja neuvoston direktiiviksi tekijänoikeudella ja lähioikeuksilla suojattujen teosten ja muun aineiston tietyistä sallituista käytöistä sokeiden, heikkonäköisten tai muulla tavoin lukemisesteisten hyväksi sekä tekijänoikeuden ja lähioikeuksien tiettyjen piirteiden yhdenmukaistamisesta tietoyhteiskunnassa annetun Euroopan parlamentin ja neuvoston direktiivin 2001/29/EY muuttamisesta”

(COM(2016) 596 final – 2016/0278 (COD))

(2017/C 125/03)

Esittelijä: Juan MENDOZA CASTRO

Lausuntopyyntö Euroopan parlamentti, 6.10.2016 neuvosto, 26.10.2016 ja 24.10.2016 Oikeusperusta Euroopan unionin toiminnasta tehdyn sopimuksen 114 artikla Vastaava erityisjaosto ”yhtenäismarkkinat, tuotanto ja kulutus” Hyväksyminen erityisjaostossa 13.1.2017 Hyväksyminen täysistunnossa 25.1.2017 Täysistunnon nro 522 Äänestystulos (puolesta / vastaan / pidättyi äänestämästä) 144/0/2

1. Päätelmät ja suositukset

1.1 ETSK on tyytyväinen toimenpidepakettiin, jonka tarkoituksena on mukauttaa tekijänoikeudet digitaalitalouden vaatimuksiin.

1.2 EU:lta puuttuu tekijänoikeuksia koskeva yhdennetty järjestelmä. Sitä luotaessa keskeinen tavoite on pirstoutuneisuuden poistaminen samalla kun vahvistetaan luovaa työtä tekevien suojelua, myös markkinoita hallitseviin jättiyrityksiin nähden.

1.3 Tekijänoikeusala on hyvin monimutkainen, sillä erilaisia intressejä edustavia mutta silti toisiaan tarvitsevia sidosryhmiä on paljon. Sääntelyn avulla on luotava tasapaino näiden kaikkien tahojen oikeuksien välillä välttäen byrokratiaa ja tarpeettomia vaatimuksia.

1.4 Komission ”asteittaisen” lähestymistavan huomioon ottaen ETSK ehdottaa, että voimassa olevaa lainsäädäntöä tarkistetaan ja lujitetaan sisällyttämällä muihin direktiiveihin muutoksia, että pohditaan, onko aiheellista ehdottaa internetin hakukoneita ja WiFi-yhteyden kautta tapahtuvaa sisällön ilmaista siirtoa koskevia toimenpiteitä, ja että tiettyjä näkökohtia säännellään asetuksella.

1.5 Komitea muistuttaa, että EU:n on tärkeää ratifioida nopeasti Marrakeshin sopimus, jossa määrätään tekijänoikeuksista, kun on kyse sokeista henkilöistä.

1.6 Lähetystoimintaa harjoittavien organisaatioiden verkkolähetykset ja televisio- ja radio-ohjelmien digitaaliset edelleenlähetykset: ETSK pitää komission ehdotusta asianmukaisena ja uskoo sen tukevan eurooppalaisten elokuvien jakelua. Alkuperämaan periaate ei ole ristiriidassa oikeuksien alueellisten näkökohtien tai sopimusvapauden kanssa.

1.7 Poikkeuksien mukauttaminen digitaaliseen ja rajatylittävään ympäristöön: Vaikka ongelmat yksilöidään komission ehdotuksissa asianmukaisesti, ETSK esittää ehdotuksiin eräitä muutoksia, jotta tekijänoikeudet voidaan mukauttaa paremmin ajan vaatimuksiin: — Otetaan käyttöön periaate, jonka mukaan mikä tahansa tekijänoikeuksia koskevien poikkeusten tai rajoitusten vastainen sopimus on pätemätön (1). — Tekstin- ja tiedonlouhinta: — Innovatiivisten yritysten edistämiseksi soveltamisalan (ehdotuksen 2 artikla) tulee kattaa voittoa tavoittelevat tutkijat ja yritykset. — (Johdanto-osan 8 kappaleessa mainittu) periaate siitä, että pelkkiin toimiin ja tietoihin ei tule soveltaa tekijänoikeuksia, olisi aiheellista sisällyttää säädöstekstiin. — Kappaleiden teko teoksista kulttuuriperinnön säilyttämiseksi (2): Selvennetään ja laajennetaan poikkeusta, jotta sellaiset teokset, jotka eivät ole saatavilla kaupan kanavien välityksellä tai joita oikeuden haltija ei välitä aktiivisesti, voidaan asettaa saataville verkossa voittoa tavoittelemattomiin tarkoituksiin. — Korvataan vaatimus laitosten tiloissa tarkoitukseen varattujen päätteiden käytöstä (3) ja tehdään teosten ja aineiston saatavuudesta teknologisesti neutraalia. — Lisätään uusi poikkeus, joka koskee eurooppalaisten kirjastojen ja arkistojen harjoittamaa asiakirjojen rajatylittävää, ei-kaupallista tarjontaa. — Muutetaan tietoyhteiskuntadirektiiviin sisältyvää ei-kaupallisia tieteellisiä tutkimustarkoituksia koskevaa poikkeusta, sillä sen soveltamista pidetään tietyissä tapauksissa hyvin vaikeana (4).

1.8 Tuomio, jossa Euroopan unionin tuomioistuin katsoo, että digitaalisten kirjojen lainaaminen voidaan tietyissä olosuhteissa rinnastaa perinteisten kirjojen lainaamiseen (5), vastaa kirjastojen käyttäjien ja oppilaitosten toistuvasti esittämään vaatimukseen.

1.9 Myynnistä poistuneiden teosten digitointia, jakelua ja rajatylittävää käyttöä koskeva ehdotus ansaitsee myönteisen vastaanoton (III osaston 1 luku).

1.10 Niin sanottu panoraamapoikkeus on aiheellista yhdenmukaistaa unionin säännösten avulla.

1.11 ETSK kannattaa kustantajia koskevaa uutta yksinomaista lähioikeutta, jonka ansiosta kustantaja voi 20 vuoden ajan valtuuttaa tai kieltää lehtijulkaisujensa digitaalisen käytön.

1.12 ETSK kannattaa velvoitetta, jonka mukaan tietoyhteiskunnan palveluiden tarjoajien, jotka tallentavat suuria määriä käyttäjiensä verkkoon lataamia tekijänoikeussuojattuja teoksia tai muuta aineistoa ja tarjoavat yleisölle pääsyn niihin, on toteutettava asianmukaiset ja oikeasuhteiset toimenpiteet varmistaakseen oikeudenhaltijoiden kanssa tehtyjen sopimusten toiminnan tai estääkseen tällaisten teosten tai aineistojen saatavuuden ( value gap eli arvokuilu).

1.13 ETSK pitää komission ehdotusta edistysaskeleena tekijänoikeuksien suojelussa. Tekijöillä tulee olla oikeus saada oikeudenmukainen korvaus luomistyöstä, päästä osallisiksi teostensa kaupallisesta menestyksestä sekä nauttia teosten korkeatasoisesta suojelusta ja rahoituksesta.

1.14 On aiheellista huomauttaa, että kansalaisyhteiskunnan instituutioiden on tärkeää osaltaan vahvistaa käyttäjien tietoisuutta tekijänoikeuksia koskevan lainsäädännön noudattamisesta. ETSK tukee komission ponnisteluja piratismin ja kaikenlaisen lainsäädännöllä suojatun sisällön laittoman käytön torjunnassa.

2. Komission ehdotukset

2.1 Digitaalitekniikan kehitys on muuttanut sitä, miten teoksia ja muuta suojattua aineistoa luodaan, tuotetaan, jaetaan ja hyödynnetään. On ilmaantunut sekä uusia käyttöjä että uusia toimijoita ja liiketoimintamalleja. Digitaaliympäristössä myös valtioiden rajat ylittävä käyttö on lisääntynyt ja kuluttajille on avautunut uusia mahdollisuuksia saada tekijänoikeudella suojattua aineistoa.

2.2 Vaikka EU:n tekijänoikeuslainsäädännössä vahvistetut tavoitteet ja periaatteet ovat edelleen perusteltuja, lainsäädäntöä olisi sopeutettava näihin uusiin realiteetteihin. EU-tason toimintaa tarvitaan myös sisämarkkinoiden pirstoutumisen torjumiseksi.

2.3 Tätä taustaa vasten toukokuussa 2015 hyväksytyssä digitaalisten sisämarkkinoiden strategiassa (6) pidettiin tarpeellisena, että ”pyritään vähentämään kansallisten tekijänoikeusjärjestelmien välisiä eroja ja laajennetaan teosten saatavuutta verkossa kuluttajille kaikkialla EU:ssa”. Strategiassa korostetaan, että on tärkeää tehostaa tekijänoikeuksilla suojatun sisällön rajatylittävää saatavuutta ja selkeyttää verkkopalveluiden roolia teosten ja muun aineiston levittämisessä.

2.4 Komissio julkaisi joulukuussa 2015 tiedonannon (7), jossa hahmotellaan erityisiä toimia ja pitkän aikavälin visio sekä pohditaan tarvetta edistää alan sisämarkkinoita, päivittää säännöstö digitaalisten realiteettien mukaiseksi, varmistaa Euroopan luovan teollisuuden kilpailukyvyn säilyminen ja turvata asianmukainen tasapaino tekijänoikeuksien ja julkisen politiikan muiden tavoitteiden välillä.

2.5 Äskettäin julkaisemansa rajatylittävää siirrettävyyttä koskevan ehdotuksen (8) jälkeen komissio ehdottaa nyt joukkoa lainsäädäntötoimia, joilla on kolme tavoitetta: i) Taataan sisällön laajempi saanti EU:ssa ja pyritään saavuttamaan uutta yleisöä. ii) Mukautetaan tietyt poikkeukset digitaaliseen ja valtioiden rajat ylittävään ympäristöön. iii) Edistetään oikeudenmukaisia ja toimivia tekijänoikeusmarkkinoita.

2.6 Ensinnäkin komissio ehdottaa asetusta (9), jonka tavoitteena on luoda perinteisiä satelliitti- ja kaapelilähetyksiä vastaavat suotuisat olosuhteet televisio- ja radio-ohjelmien uusille, verkossa ja digitaalisesti tapahtuville jakelumuodoille. Uudet säännökset perustuvat satelliitti- ja kaapelilähetyksiä koskevan direktiivin (10) voimassa oleviin säännöksiin, ja niissä helpotetaan ja joustavoitetaan lähetystoimintaa harjoittavien organisaatioiden tarjoamia tiettyjä verkkopalveluja sekä tiettyjä edelleenlähetyspalveluja varten tarvittavien oikeuksien hankkimista. Säännösten tarkoituksena on helpottaa markkinoiden kehitystä ja eurooppalaisen radio- ja televisiotuotannon laajempaa levitystä, mikä puolestaan lisää kuluttajien valinnanvaraa sekä kulttuurista monimuotoisuutta.

2.7 Samalla ehdotuksessa direktiiviksi tekijänoikeudesta digitaalisilla sisämarkkinoilla (11) luodaan uusi neuvottelujärjestely, joka helpottaa lisenssisopimusten tekemistä audiovisuaalisten teosten levittämiseksi tilausvideoalustoilla. Se on osa laajempaa poliittista pyrkimystä puuttua niihin moninaisiin tekijöihin, jotka ovat taustasyinä sille, että eurooppalaisia audiovisuaalisia teoksia ja etenkin elokuvia on hyvin vähän saatavilla EU:ssa.

2.7.1 Lisensointikysymyksiä ja niihin liittyviä oikeudellisia ja sopimusluonteisia ongelmia, jotka haittaavat eurooppalaisten audiovisuaalisten teosten käyttöä tilausvideopalveluissa, aiotaan käsitellä myös sidosryhmien kanssa käytävässä jäsennellyssä vuoropuhelussa. Tavoitteena on järkeistää lisensointikäytänteitä ja helpottaa eurooppalaisten teosten pysyvämpään hyödyntämiseen ja saatavuuteen johtavien alakohtaisten sopimusten tekoa. Komissio raportoi vuoropuhelun tuloksista vuoden 2018 lopussa.

2.7.2 Kyseisessä ehdotuksessa direktiiviksi esitellään myös ratkaisuja, joiden avulla kulttuuriperintölaitokset voivat helpommin hankkia lisenssejä myynnistä poistuneiden mutta kulttuuriarvoltaan merkittävien teosten oikeuksiin näiden teosten digitalisoimiseksi ja jakamiseksi. Teosten saatavuus ei-kaupallisten kanavien, kuten oppilaitosten, julkisten kirjastojen tai muiden kuin teatterikäytössä olevien tilojen, välityksellä on hyvin tärkeää myös kulttuurisen monimuotoisuuden edistämiseksi sekä opetustoiminnan ja yhteiskuntaelämään osallistumisen kannalta. Lisäksi komissio tutkii yhdessä European Film Agency Directors -yhteenliittymän (EFAD) ja audiovisuaalialan kanssa koulutustarkoituksiin suunnatun eurooppalaisten elokuvien luettelon laatimista ja rahoittamista vuonna 2017.

2.8 Samanaikaisesti on annettu kaksi lainsäädäntöehdotusta (12) Marrakeshin sopimukseen liittyvän EU:n lainsäädännön täytäntöönpanemiseksi. Kyseisessä sopimuksessa edellytetään, että osapuolet luovat poikkeuksia, joilla tuetaan lukemisesteisten mahdollisuuksia saada kirjoja ja muuta painettua aineistoa heille esteettömässä muodossa. Direktiiviehdotuksella säädetään pakollisesta poikkeuksesta ja varmistetaan sen soveltaminen, jotta tällaisia esteettömässä muodossa olevia kappaleita tehtäisiin ja vaihdettaisiin sisämarkkinoilla. Asetusehdotuksella mahdollistetaan tällaisten kopioiden vaihto EU:n ja sopimuksen osapuolina olevien kolmansien maiden välillä.

3. Yleistä

3.1 ETSK on tyytyväinen toimenpidepakettiin, jonka tarkoituksena on mukauttaa tekijänoikeudet digitaalitalouden vaatimuksiin.

3.2 Eurooppalainen taide on maailmanlaajuisesti johtoasemassa, mutta elokuvatuotanto, kustannusala sekä musiikillinen ja taiteellinen luomisala joutuvat painimaan markkinoiden pirstoutumisen, kulttuurien ja kielten runsauden ja monimuotoisuuden ja digitalisointiin siirtymisen aiheuttamien ongelmien sekä rahoitusvaikeuksien kanssa.

3.3 Lupajärjestelmän yksinkertaistamisen tulee vähentää pirstoutuneisuutta, helpottaa verkkosisällön rajatylittävää saatavuutta ja tasapainottaa tekijöiden suojaa etenkin suhteessa digitaalisia markkinoita hallitseviin jättiläisyrityksiin.

3.4 Tekijänoikeusala on hyvin monimutkainen, sillä erilaisia intressejä edustavia mutta toisiaan kuitenkin tarvitsevia sidosryhmiä on paljon. Sääntelyn avulla on luotava tasapaino näiden kaikkien tahojen oikeuksien välillä.

3.5 Komissio on omaksunut ”asteittaisen” lähestymistavan (13) eikä ehdota kokonaisvaltaista uudelleentarkastelua vaan merkittäviä lisäyksiä nykyiseen lainsäädäntöön. ETSK kehottaa ottamaan huomioon seuraavat näkökohdat: — Harkitaan voimassa olevan lainsäädännön tarkistamista ja lujittamista sisällyttämällä muutoksia muihin direktiiveihin, kuten tekijänoikeuden suojan voimassaoloaikaa (14) sekä orpoteosten sallittuja käyttötarkoituksia (15) koskeviin direktiiveihin. — Asetus soveltuu välineeksi digitaalisten sisämarkkinoiden luomiseen (16). — Harkitaan, onko tarpeen tai aiheellista tarkastella internetin hakukoneita ja WiFi-yhteyden kautta tapahtuvaa sisällön ilmaista siirtoa koskevia toimenpiteitä (17).

4. Toimenpiteet, joilla varmistetaan sisällön laajempi saatavuus kaikkialla EU:ssa

4.1 Lähetystoimintaa harjoittavien organisaatioiden verkkolähetykset ja televisio- ja radio-ohjelmien digitaaliset edelleenlähetykset (18)

4.1.1 Televisio- ja radio-ohjelmien ohjelmointia ja lähetystoimintaa edustava ala käsittää EU:ssa lähes 12 000 yritystä. Ala työllistää 255 000 henkeä, ja sen liikevaihto on 66 500 miljoonaa euroa (19). Uudistus on perusteltu, koska nykyiset mekanismit tekijänoikeus- tai lähioikeuslupajärjestelyjen helpottamiseksi eivät kata verkkolähetyksiä eivätkä tiettyjä digitaalisia edelleenlähetyksiä.

4.1.2 ETSK kannattaa alkuperämaan periaatteen käyttöönottoa. Periaatetta sovelletaan jo satelliittilähetyksiin (20), eikä se ole ristiriidassa oikeuksien alueellisten näkökohtien tai sopimusvapauden kanssa.

4.1.3 ETSK katsoo, että digitaalisia edelleenlähetyksiä koskevan lainsäädännön teknisesti neutraalin muutoksen tulee yksinkertaistaa oikeuksien hankkimisprosessia uusien palveluntarjoajien kannalta ja näin ollen myös parantaa kuluttajille tärkeiden sisältöjen saatavuutta.

4.1.4 Uudistuksessa todetaan asianmukaisesti, että jäsenvaltioiden on varmistettava, että – mikäli lisensointiin liittyy ongelmia – ”puolueeton elin” auttaa sopimusten teossa audiovisuaalisten teosten saatavuudesta ja pääsystä niihin tilausvideoalustoilla.

5. Poikkeuksien mukauttaminen digitaaliseen ja valtioiden rajat ylittävään ympäristöön (21)

5.1 Eurooppalaiset kirjastot, museot ja arkistot ovat Euroopan kansalaisille kulttuurin tiloja, ja ne ovat olennaisen tärkeitä tietämyksen siirrolle, koulutukselle ja tutkimukselle. Niillä on myös huomattava taloudellinen merkitys tekijänoikeuksien kannalta (22).

5.2 Eurooppalaiset tutkijat ovat yhdenmukaisuuden puutteen, mutkikkaan lainsäädännön, maantieteellisten esteiden ja kielellisten erojen vuoksi epäedullisessa asemassa johtaviin kansankuntiin, kuten Yhdysvaltoihin, nähden. Uudistuksella on sen vuoksi pyrittävä kolmeen tavoitteeseen: järjestelmien laajentaminen ja mukauttaminen uusiin teknisiin realiteetteihin, poikkeusten ja rajoitusten yhdenmukainen ja pakollinen asettaminen sekä oikeusvarmuuden takaaminen niitä koskevassa lainsäädännössä (23).

5.3 Vuonna 2014 annetussa Haagin julkilausumassa korostetaan tekstin- ja tiedonlouhinnan innovoinnille ja tutkimukselle avaamia suuria mahdollisuuksia. Tekstin- ja tiedonlouhinta on tutkijoille, pk-yrityksille ja suurille teknologiayrityksille ensiarvoisen tärkeä väline, jonka hyödyntäminen on EU:ssa puutteellista lainsäädännöllisten, teknisten ja sopimusluonteisten rajoitteiden vuoksi.

5.4 Komissio ehdottaa pakollisten poikkeusten käyttöönottoa useissa eri tilanteissa: — tieteellisessä tutkimuksessa toteutettava tekstin- ja tiedonlouhinta silloin kun voittoa tavoittelemattomat tutkimusorganisaatiot valmistavat kappaleita ja kopioivat sisältöä — teosten ja muun aineiston digitaalinen käyttö yksinomaan opetuksen havainnollistamiseksi, sikäli kuin se on perusteltua tavoiteltavan ei-kaupallisen tarkoituksen vuoksi — kappaleiden teko teoksista kulttuuriperinnön säilyttämiseksi.

5.5 Vaikka ETSK katsoo, että ongelmat yksilöidään komission ehdotuksissa asianmukaisesti, se ehdottaa muutoksia, joiden tavoitteena on mukauttaa säännökset paremmin ajan vaatimuksiin (katso lausunnon päätelmät). On muun muassa tärkeää huolehtia siitä, etteivät tekijänoikeuksia koskevat poikkeukset mitätöidy sopimusjärjestelyjen tai teknologisten välineiden johdosta. On myös aiheellista tarkistaa ei-kaupallisiin tieteellisiin tutkimustarkoituksiin liittyvää tekijänoikeuksia koskevaa poikkeusta (5 artiklan 3 kohdan a alakohta), sillä sen soveltamista pidetään hyvin vaikeana (24).

5.6 Komitea kehottaa niin ikään yhdenmukaistamaan ns. panoraamapoikkeuksen, jonka mukaan yksityishenkilö saa ottaa ja ladata verkkoon kuvia tietyistä teoksista, kuten rakennuksista ja yleisissä tiloissa sijaitsevista veistoksista. Vaikka komissio vahvistaa poikkeuksen tärkeyden, se on päättänyt jättää päätösvallan sen mahdollisesta vapaaehtoisesta täytäntöönpanosta jäsenvaltioille.

5.7 Tekijänoikeudet ja lähioikeudet sokeiden, heikkonäköisten tai muulla tavoin lukemisesteisten hyväksi

5.7.1 ETSK muistuttaa, että EU:n on tärkeää ratifioida nopeasti Marrakeshin sopimus julkaistujen teosten saatavuuden helpottamisesta sokeiden, heikkonäköisten tai muiden lukemisesteisten hyväksi. Sopimus tuli voimaan 30. syyskuuta 2016. Sopimuksen ansiosta monien Euroopan sokeiden ja heikkonäköisten saataville tulee aiempaa suurempi määrä esteettömässä muodossa olevia teoksia, ja sen myötä heille avautuu ovi kulttuuriin, koulutukseen ja työpaikkoihin ja näin ollen todelliseen sosiaaliseen osallisuuteen.

5.7.2 Ehdotetun asetuksen (25) ja ehdotetun direktiivin (26) ansiosta unionin on mahdollista noudattaa Marrakeshin sopimuksen mukaista kansainvälistä velvoitetta. Lisäksi tämä on vammaisten henkilöiden oikeuksia koskevasta Yhdistyneiden kansakuntien yleissopimuksesta johtuvien velvoitteiden mukaista.

5.8 Lisensointi ja sisällön laajempi saanti. Direktiiviehdotuksessa ehdotetaan aivan perustellusti EU:ssa ensimmäisen kerran julkaistujen, myynnistä poistuneiden teosten digitalisoinnin ja jakelun sallimista (7 artikla) sekä yksittäisessä jäsenvaltiossa myönnetyn lisenssin soveltamista kaikissa jäsenvaltioissa (8 artikla).

5.9 Uusi lehtikustantajille säädetty lähioikeus

5.9.1 Ehdotetun direktiivin (27) 11 artiklan 1 ja 4 kohdan mukaisesti jäsenvaltioiden on tarjottava mainituille kustantajille kahdenkymmenen vuoden pituinen yksinoikeus valtuuttaa tai kieltää lehtijulkaisujensa digitaalinen käyttö.

5.9.2 ETSK kannattaa tätä toimea, jolla pyritään varmistamaan julkaisuista syntyvän arvon oikeudenmukainen ja tasapuolinen jakautuminen niitä tuottavien kustantajien ja niitä käyttävien verkkoalustojen välillä.

5.9.3 ETSK muistuttaa, että samalla kun monet lehtikustantamot – jotka ovat demokratian kannalta olennaisen tärkeitä – kärsivät talouskriisistä, joka on johtanut julkaisujen lakkauttamiseen ja massiivisiin työpaikkojen menetyksiin, julkaisujen sisältämiä tietoja käyttävien tulot kasvavat (28).

5.10 Suojatun sisällön käytöt verkossa

5.10.1 Tietoyhteiskunnan palveluiden tarjoajien, jotka tallentavat suuria määriä palveluidensa käyttäjien verkkoon lataamia, tekijänoikeussuojattuja teoksia ja muuta aineistoa ja tarjoavat pääsyn niihin, on yhteistyössä oikeudenhaltijoiden kanssa toteutettava toimenpiteitä, jotta varmistetaan oikeudenhaltijoiden kanssa sellaisten teosten ja muun aineiston käytöstä tehtyjen sopimusten toimivuus, jotka nämä ovat yhteistyössä palveluntarjoajien kanssa nimenneet. Yhtäältä on sovellettava sellaisia toimenpiteitä kuin ”tehokas sisällöntunnistustekniikka” ja toisaalta palveluntarjoajien on toimitettava oikeudenhaltijoille ”riittävät tiedot” sekä perustettava valitus- ja oikaisujärjestelyjä. Jäsenvaltioiden on helpotettava osapuolien välistä yhteistyötä (29).

5.10.2 ETSK pitää asianmukaisena tätä toimenpidettä, jonka tarkoituksena on kuroa umpeen oikeudenhaltijoiden ja tietoyhteiskunnan palveluiden tarjoajien välillä nykyisin esiintyvä arvokuilu ( value gap ) ja antaa oikeudenhaltijoille mahdollisuudet tehdä entistä parempia päätöksiä tuotostensa käytöstä. On olemassa esimerkkejä mainontaan perustuvista palveluista, jotka eivät maksa luovan työn tekijöille riittäviä tekijänoikeuskorvauksia, toisin kuin verkkopalvelut, joiden käytöstä maksetaan tilausmaksu ja jotka maksavat tekijänoikeuskorvauksia asianmukaisesti (30).

6. Tekijänoikeusmarkkinoiden toimivuuden parantaminen

6.1 ETSK yhtyy komission toteamukseen siitä, että kaupallisessa laajuudessa tapahtuvat tekijänoikeuksien rikkomiset, joissa käytetään hyväksi toisten työtä ja investointeja, ovat nykyään vakava uhka eurooppalaisille luovan työn tekijöille. Ilman tehokasta ja tasapainoista valvontajärjestelmää tekijänoikeus ja muut teollis- ja tekijänoikeudet jäävät heikosti suojatuiksi, jolloin investoinnit luovuuteen ja innovointiin tukahtuvat (31).

6.2 Tekijöillä tulee olla oikeus saada oikeudenmukainen korvaus luomistyöstä, päästä osallisiksi teostensa kaupallisesta menestyksestä sekä nauttia teosten korkeatasoisesta suojelusta ja rahoituksesta (32).

6.3 Ehdotuksessa, jota ETSK pitää asianmukaisena, säädetään toimenpiteistä, joiden tarkoituksena on vahvistaa tekijöiden sopimukseen perustuvia oikeuksia. Samalla kun jäsenvaltioiden on varmistettava avoimuusvelvoitteen toteutuminen sekä sopimuksen sopeuttamisjärjestelyt ja tuomioistuinten ulkopuoliset riitojenratkaisumenettelyt, uudistus vahvistaa tekijöiden ja taiteilijoiden neuvottelukapasiteettia (33).

6.4 On aiheellista huomauttaa, että kansalaisyhteiskunnan julkisten ja yksityisten organisaatioiden on osallistuttava asiaankuuluvilla aloilla käyttäjien tietoisuuden lisäämiseen siitä, että tekijöiden on saatava korvaus teoksistaan lain säätämissä puitteissa.

Bryssel 25. tammikuuta 2017. Euroopan talous- ja sosiaalikomitean puheenjohtaja Georges DASSIS

(1) Kuten säädetään Euroopan parlamentin ja neuvoston direktiivissä 2009/24/EY, annettu 23 päivänä huhtikuuta 2009 (EUVL L 111, 5.5.2009, s. 16–22, 5 artikla) ja Euroopan parlamentin ja neuvoston direktiivissä 96/9/EY, annettu 11 päivänä maaliskuuta 1996 (EYVL L 77, 27.3.1996, s. 20–28, 15 artikla).

(2) Komission ehdotuksen COM(2016) 593 final 5 artikla.

(3) Ns. tietoyhteiskuntadirektiivin 5 artiklan 3 kohdan n alakohta (EYVL L 167, 22.6.2001, s.10).

(4) http://libereurope.eu/blog/2016/10/14/basic-guide-eu-copyright-limitations-exceptions-libraries-educational-research-establishments/

(5) Asia C-174/15, Vereniging Openbare Bibliotheken vastaan Stichting Leenrecht (EUVL C 14, 16.1.2017, s. 6).

(6) COM(2015) 192 final.

(7) COM(2015) 626 final.

(8) COM(2015) 627 final.

(9) COM(2016) 594 final.

(10) Neuvoston direktiivi 93/83/ETY, annettu 27 päivänä syyskuuta 1993 (EYVL L 248, 6.10.1993, s. 15).

(11) COM(2016) 593 final.

(12) COM(2016) 596 final, COM(2016) 595 final.

(13) Tiedonanto COM(2016) 592 final.

(14) Euroopan parlamentin ja neuvoston direktiivi 2006/116/EY, annettu 12 päivänä joulukuuta 2006 (konsolidoitu toisinto) (EUVL L 372, 27.12.2006, s. 12–18).

(15) Euroopan parlamentin ja neuvoston direktiivi 2012/28/EU, annettu 25 päivänä lokakuuta 2012 (EUVL L 299, 27.10.2012, s. 5–12).

(16) ETSK:n lausunto (EUVL C 264, 20.7.2016, s. 51).

(17) Katso unionin tuomioistuimen tuomio asiassa C-484/14, Tobias Mc Fadden v. Sony Music Entertainment Germany GmbH (EUVL C 419, 14.11.2016, s. 4–5).

(18) Ks. alaviite 9.

(19) Eurostat: Programming and broadcasting statistics (2015).

(20) Ks. alaviite 10.

(21) Ks. alaviite 11.

(22) Ne käyttävät vuosittain ostoihin 4,8 miljardia euroa: Outsell report, ”Library Market Size, Share, Performance and Trends”.

(23) Katso Towards a modern, more European Copyright Framework, EBLIDA (European Bureau of Library, Information and Documentation Associations); Europeana; Association of European Research Libraries (LIBER); Public Libraries 2020; International Federation of Library Associations and Institutions (IFLA).

(24) Ks. alaviite 4.

(25) COM(2016) 595 final.

(26) COM(2016) 596 final.

(27) Ks. alaviite 11.

(28) Verkkoalustojen tulot vuonna 2015 olivat 153 650 miljoonaa Yhdysvaltain dollaria, ja vuonna 2020 niiden arvioidaan nousevan 260 360 miljoonaan dollariin. Katso https://www.statista.com/statistics/237800/global-internet-advertising-revenue/.

(29) Katso 13 artikla.

(30) Jan Hückmannin ja Dora Grunwaldin mukaan YouTube, jolla on miljardi käyttäjää, maksoi vuonna 2015 tekijänoikeusmaksuja 630 miljoonaa Yhdysvaltain dollaria; Spotify, jolla on hieman yli 10 miljoonaa käyttäjää, maksoi kyseisiä maksuja 2 miljardia dollaria. Katso Googlen esittämä tätä toimenpidettä vastustava argumentti: https://europe.googleblog.com/2016/09/european-copyright-theres-better-way.html

(31) Ks. alaviite 13.

(32) Ks. alaviite 16.

(33) Niistä säädetään nykyisin direktiivissä 2014/26/EU (EUVL L 84, 20.3.2014, s. 72).